M'hemmx dubju li Keith Schembri u Konrad Mizzi suppost issejjħu fil-kwartier ġenerali tal-Pulizija biex iwieġbu għal mistoqsijiet dwar l-imġieba tagħhom u dan minħabba d-dokumenti li nkixfu li minnhom innifishom huma prova ċara li dawn ħolqu kumpannija apposta biex tirċievi flejjes għan-nom tagħhom – flejjes li kienu se jiġu minn kumpannija oħra. U issa sirna nafu li sid din il-kumpannija l-oħra huwa l-kap ta' wieħed mill-kumpanniji fornituri li magħha sar il-ftehim dwar l-enerġija. Għandna mitt raġun nirrabjaw għal min gawda, u għadu jgawdi, mill-korruzzjoni. Il-korruzzjoni m'hix biss reat kriminali – hi wkoll tradiment enormi. Il-pajjiż tellagħhom fil-gvern biex jaġixxu fl-aħjar interess tiegħu. Minflok għamlu hekk, aġixxew biss fl-aħjar interess personali tagħhom. Kollu veru. Madankollu wieħed ma jixxaħħamx jekk ma jkunx hemm ukoll min ixaħħmu. U allura jeħtieġ ukoll li ndawwru l-attenzjoni tagħna fuq dan Yorgen Fenech u lejn tat- Tumas Group għaliex dawn ukoll kien imisshom issejjħu mill-Pulizija. Minn dan kollu ma seħħ xejn. Il-klijenti tas- Satabank ġew imġiegħla jiddejjnu u, għax ħadd minnhom ma nzerta li hu Malti, kulħadd ġie jaqa' u jqum. Iżda ta' Tumas kienu u baqgħu għaddejjin bħallikeku ma ġara' xejn. Yorgen Fenech inkixef bħala s-sid ta' kumpannija reġistrata fid-Dubaj li ftehmet li tħallas flejjes lil kumpanniji ta' Keith Schembri u ta' Konrad Mizzi. Fi kliem ieħor, ftiehem li jxaħħam u dan huwa reat kriminali. Yorgen Fenech huwa wkoll fornitur lill-pajjiż ta' servizz regolat: tista' tgħid li l-forniment lil Malta tal-enerġija jinsab f'idejħ u, jekk irid, jista' jaqta' l-provvista kif u meta jrid. Il-provvista tal-enerġija hi servizz strateġiku, delikat, kruċjali u wieħed li ma nistgħux ngħaddu mingħajru. Hu wkoll public service obligation li tant hu importanti l-gvern għamel użu minnu biex jiġġustifika l-fatt li l- Bank of Valletta ġiet imġiegħla tidħol għal riskju finanzjarju enormi biex seta' ġie garantit is-self li sar lil tal- Electrogas . Wieħed mis-sidien tal- Electrogas hi kumpannija mmexxija minn bniedem li fuqu hemm suspetti dwar reati serji ħafna. X'jiġri jekk Yorgen Fenech jiddeċiedi li ma jiflaħx għal aktar pressjoni fuqu u jgħeb mix-xena? X'jiġri jekk jikkonkludi li Konrad Mizzi u Keith Schembri ma jistgħux jibqgħu ituh il-kenn? X'jiġri jekk tas- Siemens iċedu għall-pressjoni li diġà qed issir fuqhom fil-Ġermanja minħabba l-allegazzjonijiet serji ta' tixħim minn wieħed mill-imsieħba tagħhom fil-proġett ta' Malta u jekk dan kollu jasal f'widnejn l-awtoritajiet ta' dak il-pajjiż? X'jiġri jekk tas- Siemens jiddeċiedu li jabbandunaw kollox? Min se jerfa' l-piż tal-ħofra fil-finanzi li jispiċċaw ikollhom tal- Electrogas ? U min se jiggarantilna l-kontinwazzjoni tal-forniment tal-enerġija? Hemm ukoll kumplikazzjonijiet oħra. Tat- Tumas Group ma joperawx biss f'suq regolat wieħed. Dawn huma mdaħħlin ukoll fin-negozju tal-imħatri u joperaw il- casinos , jorganizzaw tournaments tal- poker u investew ukoll fl- online gaming . Uħud minn dawn il-liċenzji jinsabu fl-ismijiet ta' wħud mill-aħwa Fenech: x'aktarx ukoll f'isem Yorgen Fenech. Dan qed jitqies bħala "persuna idoneja" għall-finijiet tal-liġijiet dwar il- gaming ? Tat- Tumas Group huma mdaħħlin ukoll fil-proprjetà. Dawn jixtru l-proprjetà u mbagħad ibiegħuha bħala appartamenti għal ammonti kbar ta' flus. X'se jagħmlu issa n-nutara? Se jixgħalu bozza ħamra fuq kull biċċa proprjetà li tinbiegħ b'kuntratt mit- Tumas Group minħabba l-liġijiet dwar il-ħasil tal-flus maħmuġin? Għax meta jseħħ dan it-taħwid kollu, jsofru mhux biss ir-reputazzjonijiet ta' Keith Schembri u ta' Konrad Mizzi: dawn it-tnejn ma tantx fadlilhom x'jitilfu mir-reputazzjoni li darba seta' kellhom. Isofri l-pajjiż kollu. Previous: Dak li jċarrat ħalqu Next: Tgħid Varist Bartolo għadu jgħid li int annimal? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
It-tixħim jaqta' miż-żewġ naħat